Document ID: 32014R0623

DELEGOVANÉ NARIADENIE KOMISIE (EÚ) č. 623/2014
zo 14. februára 2014,
ktorým sa udeľuje výnimka z nariadenia Európskeho parlamentu a Rady (EÚ) č. 1290/2013 z 11. decembra 2013, ktorým sa ustanovujú pravidlá účasti na programe „Horizont 2020 - rámcový program pre výskum a inováciu (2014 - 2020)“ a pravidlá jeho šírenia, pokiaľ ide o spoločný podnik v priemyselných odvetviach využívajúcich biologické materiály
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (EÚ) č. 1290/2013 z 11. decembra 2013, ktorým sa ustanovujú pravidlá účasti na programe „Horizont 2020 - rámcový program pre výskum a inováciu (2014 - 2020)“ a pravidlá jeho šírenia, a ktorým sa zrušuje nariadenie (ES) č. 1906/2006 (1), a najmä na jeho článok 1 ods. 3 písm. b),
keďže:
(1)
nariadením Európskeho parlamentu a Rady (EÚ) č. 1291/2013 (2) sa zriaďuje rámcový program pre výskum a inováciu (2014 - 2020) (Horizont 2020), a zabezpečuje účasť Únie na verejno-súkromných partnerstvách vrátane spoločných podnikov v kľúčových oblastiach, v ktorých by výskum a inovácia mohli prispieť k širším cieľom konkurencieschopnosti EÚ a pomôcť riešiť sociálne výzvy.
(2)
Účasť na nepriamych akciách v rámci Horizontu 2020 by mala byť v súlade s nariadením (EÚ) č. 1290/2013. Aby však bolo možné zohľadniť osobitné prevádzkové potreby spoločných podnikov založených podľa článku 187 zmluvy v priemyselných odvetviach využívajúcich biologické materiály, bola na Komisiu počas doby trvania programu Horizont 2020 prenesená právomoc prijímať akty v súlade s článkom 290 zmluvy.
(3)
Spoločný podnik v priemyselných odvetviach využívajúcich biologické materiály („spoločný podnik BBI“) bol zriadený nariadením Rady (EÚ) č. 560/2014 (3) v priemyselných odvetviach využívajúcich biologické materiály na obdobie do 31. decembra 2024 s cieľom realizovať spoločnú technologickú iniciatívu pre tieto priemyselné odvetvia.
(4)
V snahe uľahčiť a podporiť účasť konkrétnych typov účastníkov boli stanovené osobitné prevádzkové potreby. Tieto osobitné prevádzkové potreby vyplývajú zo súčasnej rozdrobenosti tohto novovznikajúceho priemyselného odvetvia s množstvom zúčastnených strán z radov malých a stredných podnikov. Účasť týchto zúčastnených strán spolu s inštitúciami stredného a vyššieho vzdelávania a ďalšími subjektami v spoločnom podniku BBI by sa mala uľahčovať a podporovať aj vzhľadom na ich uznávané silné postavenie vo výskume a vývoji. Na to, aby sa dosiahla optimálna úroveň pákového efektu na súkromné investície, by mali byť na financovanie akcií, ktoré nie sú inovačnými opatreniami, z prostriedkov spoločného podniku BBI oprávnené iba uvedené zúčastnené strany.
(5)
Preto je vhodné stanoviť výnimku z článku 10 ods. 1 nariadenia (EÚ) č. 1290/2013 s cieľom obmedziť oprávnenosť na financovanie akcií, ktoré nie sú inovačnými opatreniami, na subjekty, ako sú malé a stredné podniky alebo inštitúcie stredného a vyššieho vzdelávania,
PRIJALA TOTO NARIADENIE:
Článok 1
Odchylne od článku 10 ods. 1 nariadenia (EÚ) č. 1290/2013, pokiaľ ide o spoločný podnik v priemyselných odvetviach využívajúcich biologické materiály, sú na financovanie akcií v týchto priemyselných odvetviach, ktoré nie sú inovačnými opatreniami, z prostriedkov spoločného podniku BBI oprávnení len títo účastníci:
a)
malé a stredné podniky;
b)
inštitúcie stredného a vyššieho vzdelávania;
c)
neziskové právne subjekty, vrátane tých, ktoré vykonávajú výskum alebo technický vývoj ako jeden z hlavných predmetov svojej činnosti;
d)
Spoločné výskumné centrum;
e)
medzinárodné európske záujmové organizácie.
Článok 2
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 14. februára 2014

Labels: 12
7
4
15